Den 36-årige nægter at have begået drabet og ankede dommen til landsretten.

En 36-årig mand straffes med 13 års fængsel og udvisning af Danmark med indrejseforbud for bestandigt.

Han er ved Retten i Aarhus mandag blevet dømt for at have slået sin ekskone ihjel, mens parrets tre børn var til stede i lejligheden.

Manden stak kvinden 33 gange og tog billeder af hende.

Derudover blev han dømt for via Messenger at have sendt billeder af den døde kvinde til to bekendte.

Sammen med billedet skrev han blandt andet, at han havde slået ”horeungen” ihjel. Motivet til drabet skulle angiveligt være, at hustruen var gået fra ham.

Anklager i sagen, Birgitte Ernst, er tilfreds med dommen til den 36-årige.

- Der er tale om en usædvanlig grov og kynisk forbrydelse, og det er særligt skærpende, at den 36-årige begik drabet i en bolig med tre små børn, som meget muligt har hørt eller set dele af gerningen. Desuden valgte han efterfølgende at sende billeder af den dræbte kvinde til sine venner. Så jeg er tilfreds med, at den tiltalte fik så lang en fængselsstraf, og at han efterfølgende bliver udvist af Danmark, siger senioranklageren.